Valtioneuvoston asetus

elinympäristöjen ennallistamiseen, kunnostukseen ja hoitoon vuosina 2022-2027 myönnettävästä tuesta

Valtioneuvoston päätöksen mukaisesti säädetään luonnonsuojelulain (1096/1996) nojalla:

1 §

Soveltamisala

Tätä asetusta sovelletaan luonnonsuojelulaissa tarkoitettujen lajien elinympäristöjen sekä luontotyyppien ennallistamiseen, kunnostukseen ja hoitoon myönnettävään tukeen pois lukien

perinnebiotooppien kunnostukseen ja hoitoon vuosina 2020-2025 myönnettävästä tuesta annetussa valtioneuvoston asetuksessa (953/2020) tarkoitettujen perinnebiotooppien kunnostukseen ja hoitoon myönnettävä tuki.

2 §

Euroopan unionin lainsäädännön soveltaminen

Siltä osin kuin tuki kohdistuu yrityksen tai muun yhteisön taloudelliseen toimintaan, sovelletaan Euroopan unionin toiminnasta tehdyn sopimuksen 107 ja 108 artiklan soveltamisesta vähämerkityksiseen tukeen annettua komission asetusta (EU) N:o 1407/2013 (*de minimis –asetus*).

3 §

Tuen muoto

Tuen muoto on lajien elinympäristöjen ja luontotyyppien ekologista tilaa parantavat ennallistamis-, kunnostus ja hoitotoimenpiteet sekä tarvittaessa niiden suunnittelu. Tuki koostuu tavaroista ja palveluista.

4 §

Tukihakemuksen sisältövaatimukset

Tukihakemuksen on sen lisäksi, mitä luonnonsuojelulain 6 e §:ssä säädetään, sisällettävä seuraavat tiedot:

1) hankkeen tai toiminnan toteutuspaikka ja alueen pinta-ala sekä aluetta koskeva kartta;

2) kuvaus alueen luontoarvoista ja tuen kohteena olevasta lajin elinympäristöstä tai luontotyypistä;

3) suunnitelma, jossa kuvataan yksilöidyt toimenpiteet ja niiden toteutusaikataulu tai suunnitelman puuttuessa esitys sellaisen laatimisesta osana tukea;

4) arvio mahdollisen puuston poiston tuottamista tuloista;

5) toimenpiteiden toteuttamiseen mahdollisesti osallistuvat muut tahot.

Jos tukea on tarkoitus myöntää maanomistajan suostumuksen nojalla, elinkeino-, liikenne- ja ympäristökeskuksen on varmistettava, että sillä on tässä pykälässä tarkoitetut tiedot.

5 §

Tuen myöntämisen edellytykset ja rajoitukset

Tuen myöntäminen perustuu elinkeino-, liikenne- ja ympäristökeskuksen kokonaisharkintaan, jossa huomioidaan hakemuksessa esitetyt kohteen luontoarvot, toimenpiteillä saavutettavat hyödyt kohteen ekologiselle tilalle sekä arvio toimenpiteiden kustannuksista.

Tukea ei voida myöntää toimenpiteille, joista maanomistaja saa muuta kuin kotitarvehakkuuseen rinnastuvaa tuloa.

Tuen myöntämisen edellytyksenä on lisäksi maanomistajan sitoutuminen kohteen säilyttämiseen luonnonsuojelulain 6 i §:n mukaisella sopimuksella 5 vuotta siinä tapauksessa, että kohdetta ei suojaa luonnonsuojelulain 24 §:n mukainen perustamispäätös, vähintään vastaavan ajan voimassa oleva 25 §:n mukainen sopimus, 30 §:n mukainen suojellun luontotyypin rajauspäätös tai 47 §:n mukainen erityisesti suojeltavan lajin esiintymäpaikan rajauspäätös.

6 §

Tukipäätös

Myönteisen tukipäätöksen on sisällettävä arvio tuen rahallisesta arvosta ja tuen enimmäismäärä. Elinkeino-, liikenne ja ympäristökeskuksen on ilmoitettava tuen saajalle tuen toteutunut rahallinen arvo toimenpiteiden valmistuttua.

7 §

Voimaantulo

Tämä asetus tulee voimaan xxpäivänä xkuuta 2022 ja on voimassa 31 päivään joulukuuta 2027 asti.

Helsingissä x.x.2022 Helsingissä x.x.2022

Ympäristö- ja ilmastoministeri Emma Kari

Ympäristöneuvos Hanna-Leena Keskinen